钦定古今图书集成/方舆汇编/职方典/第1082卷 > 兴化府风俗考 府志
## 钦定古今图书集成/方舆汇编/职方典/第1082卷 > 兴化府风俗考 府志

府总

黄公度《学志》：“莆田，文物之邦。自常衮入闽之后，延礼英俊，儒风大振。僻在南隅，而习俗好尚，有东周、齐、鲁遗风。”

李俊，莆阳比事。莆为文物之地旧矣，梁陈间已有南湖先生郑露书堂，唐林藻弟蕴肄业其地，欧阳詹自泉山诣焉。原其所倡，非在常衮入闽之后也。国家涵养日久，迄今有“三家两书堂” 之谚云。

比屋业儒俊造如林

《一统志》：诗、书为八闽之甲。

连山亘其西北，大海浸其东南。地势爽闿，阳明用事。其为气候，热多寒少，有霰无雪，草木长青，田多二熟。冬月寒暑，衣服互著，或把扇。四月后，梅雨郁蒸，砖地及石础皆润。五六月有雨，号“三风”，时起自西北，其来甚骤，其止亦易，或既止复作，最利田禾。其雨只下莆田洋，不及下里，或田隔丘段，亦不得雨。又盛暑时，月虹与日相交映。有一种小雨，映日而下，最害禾，俗呼“下虫。”〈“此时禾正熟，微雨入其中。” 湿热相蒸遂生虫，禾尽《白厌》〉又时作风痴。〈俗呼痴作胎古谓飓风谓四面风至也〉其来则风雨俱作，飞瓦拔木。食顷，有风自东来，其势益猛，瓦沟水皆倒流，名曰“报风。”又有干报不兼雨者，报定乃下微雨。每月二十八九多此风。或云除夜有此风，来岁无风痴。〈此风每岁或一二作或三四作人最畏之往往覆船有草俗呼苦芦草其茎长其叶光若今岁叶上结一节则来岁作一风痴试之颇验〉闽中之俗，大较相同。元日　先夕扫室五鼓而兴，设香烛，陈果酒，以祀其先。男子则出拜亲戚邻里，谓之贺岁元宵。　自十三日夜，城中四门通衢，各设松棚，悬灯其上，里社皆盛张灯为祈年之举。坊乡之民，轮年为福。首醵金祀里祠，设醮诵经祈福，境内火树箫鼓，达旦不辍。考上元张灯，《太平御览》载《史记乐书》曰：“汉家祀太乙，以昏时祀到明。”今人正月望日夜游观灯。是其遗事。

十六日　有过桥摸钉之俗。人多出游，遇桥则相率以过，谓一年无病，又暗摸城门钉，谓之“吉兆。”

二月二日　，自城中及乡村有踏青之游，长少皆衣冠出游。园林山寺，词人墨客多挈榼展席，择胜处吟赏，抵暮乃归。儿童竞采桃李菜花持归，为新年之瑞，名曰“踏草青。” 按《岁时记》：“都人以三月三日曲江踏青。” 《壶中记》：闽中以二月二日踏青，又蜀中以正月八日踏青。俗名不同。清明　，各家以鼠曲和米粉为粿，具醴展谒丘墓。门皆插柳，亦插于首。清明前后，乡学生相与醵钱为酒食，邀先生及先生之友于形胜处饮燕，以馀钱奉师，谓之“光斋” ，亦谓之“浴沂会。” 端午　，取菖蒲及艾插门户，饮菖蒲雄黄酒，以辟邪禳毒，为角黍以祀其先，亲戚相馈送，各处龙舟竞渡。

《七夕　乞巧》，稚子争击，瓦缶于庭。

中元　，各家以牲醴祀先。是月十三日，人家设几悬像，谓之“迎先” ；至十六日撤去，谓之“送先出。”

嫁女子行礼于父母之家，谓之“送纸。”

中秋　，士人家置酒酣燕，翫月为乐，每至夜分乃止。

重阳　。士人登高燕赏，亦展谒坟墓如清明。冬至　，各家荐角子米丸，仍贴丸于门扉间。腊月二十四日　，各家拂尘。是夕言百神有事，上帝具蔬食米粿，画幢幡舆马仪从于楮上，焚而送之。至正月四日，乃迎而复之，于祀灶尤谨。按宣帝时，有阴子方腊日以黄羊祀灶致冨。《杂五行书》云：“灶神名禅，字子郭，衣黄衣，披发，从” 灶中出。知其名呼之，可除凶恶。

岁除　前数日，各以牲羞果饵馈送亲友，谓之“馈岁” ；除夕各具牲祀神，谓之“送岁。” 明烛焚香，张灯炽炭，坐以待曙，谓之“守岁” ；换桃符，写春帖，易门神，谓之“从新。”